KIRJALLINEN KYSYMYS E-2103/01 esittäjä(t): Bart Staes (Verts/ALE) neuvostolle. Yhteisön kauppapolitiikan demokraattinen valvonta.



Virallinen lehti nro 081 E , 04/04/2002 s. 0108 - 0109



KIRJALLINEN KYSYMYS E-2103/01 esittäjä(t): Bart Staes (Verts/ALE) neuvostolle (13. heinäkuuta 2001) Aihe: Yhteisön kauppapolitiikan demokraattinen valvonta Jäsenvaltiot vastustavat Euroopan parlamentin puuttumista Euroopan unionin kauppa- ja teollisuuspolitiikkaan. Tämä ilmenee kysymyksiin E-0619/01(1), E-4034/00, E-4036/00 ja E-4037/00(2) annetusta yhteisestä vastauksesta. Ministerit katsovat, että kyseisen komitean ehdotukset ja työasiakirjat ovat luonteeltaan luottamukselliset ja kuuluvat yleisön oikeutta tutustua neuvoston asiakirjoihin koskevien päätösten piiriin. Neuvosto ei kuitenkaan anna selkeää vastausta komission ehdotukseen, joka koskee Euroopan parlamentin aseman huomattavaa vahvistamista kaikissa kauppapolitiikkaan liittyvissä kysymyksissä (P-3674/00(3)). Komission jäsen Pascal Lamy toteaa kuitenkin, että sen lisäksi, että [parlamentin aseman vahvistaminen] lisäisi kauppapolitiikan vastuullisuutta, myös sen tehokkuus paranisi, koska yhteisön kauppakumppanit tietäisivät komission osallistuvan neuvotteluihin Euroopan kansalaisten demokraattisesti valittujen edustajien täydellä tuella Tämän vuoksi toivoisin neuvoston vastaavan vielä seuraaviin kysymyksiin: - Yhtyykö neuvosto komission näkemykseen, jonka mukaan Euroopan tason parlamentaarinen valvonta [sekä] lisäisi kauppapolitiikan vastuullisuutta [, että parantaisi sen tehokkuutta], koska yhteisön kauppakumppanit tietäisivät komission osallistuvan neuvotteluihin Euroopan kansalaisten demokraattisesti valittujen edustajien täydellä tuella? - Jos vastaus on myönteinen, mihin toimiin neuvosto aikoo ryhtyä varmistaakseen, että yhteisön kauppapolitiikka saatetaan laajan parlamentaarisen valvonnan piiriin? - Jos vastaus on kielteinen, miten neuvosto perustelee sen, että se ei komission esityksestä huolimatta aio edistää yhteisön kauppapolitiikan laajaa parlamentaarista valvontaa? (1) EYVL C 261 E, 18.9.2001, s. 160. (2) EYVL C 261 E, 18.9.2001, s. 21. (3) EYVL C 163 E, 6.6.2001, s. 190. Vastaus (29. marraskuuta 2001) Neuvosto pitää hyvin tärkeänä säännöllistä kauppapoliittista yhteydenpitoansa Euroopan parlamentin kanssa erityisesti puheenjohtajavaltion teollisuus-, ulkomaankauppa-, tutkimus- ja energiavaliokunnan kokouksiin osallistumisen kautta. Näiden yhteyksien avulla neuvosto voi ylläpitää vuoropuhelua parlamentin kanssa ja hankkia tietoa parlamenttia puhuttavista aiheista yhteisön kauppapolitiikan alalla. Lisäksi neuvosto antaa Euroopan parlamentille säännöllisesti tietoja yhteisön kauppapolitiikan merkittävistä näkökohdista ja antaa niin sanotun vuoden 1973 Westerterp-menettelyn nojalla Euroopan parlamentille tietoja kolmansien maiden kanssa tehtäviä kauppasopimuksia koskevista neuvotteluista ennen niiden aloittamista, niiden aikana ja niiden päättyessä. Yhteisön kauppapolitiikkaa koskevat päätösmenettelyt on määritelty Euroopan yhteisön perustamissopimuksen 133 artiklassa, ja neuvoston on noudatettava näitä määräyksiä. Niitä tutkittiin hallitustenvälisessä konferenssissa, joka päättyi Nizzassa kokoontuneessa Eurooppa-neuvostossa. Kyseisen artiklan tekstiin tehdyt muutokset eivät koskeneet arvoisan parlamentin jäsenen mainitsemia näkökohtia.